CELEX: 62021TN0449
Language: mt
Date: 2021-07-30 00:00:00
Title: Kawża T-449/21: Rikors ippreżentat fit-30 ta’ Lulju 2021 – Natixis vs Il-Kummissjoni

20.9.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 382/27
            
         
      Rikors ippreżentat fit-30 ta’ Lulju 2021 – Natixis vs Il-Kummissjoni
      (Kawża T-449/21)
      (2021/C 382/39)
      Lingwa tal-kawża: l-Ingliż
      
         Partijiet
      
      
         Rikorrent: Natixis (Pariġi, Franza) (rappreżentanti: J. Stratford, Barrister-at-law, u J.-J. Lemonnier, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara d-Deċiżjoni C(2021) 3489 finali adottata fl-20 ta’ Mejju 2021 dwar proċediment taħt l-Artikolu 101 TFUE u l-Artikolu 53 tal-Ftehim ŻEE fil-Każ AT.40324: Bonds tal-Gvernijiet Ewropej (id- “Deċiżjoni kkontestata”) li tkun nulla fl-intier tagħha, sa fejn tikkonċerna r-rikorrenti, u
               
            
                  —
               
               
                  tikkundanna lill-Kummissjoni għall-ispejjeż legali u oħrajn fir-rigward ta’ din il-kwistjoni.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq il-fatt li l-Kummissjoni ma kellhiex interess leġittimu fl-adozzjoni tad-Deċiżjoni kkontestata fis-sens tal-aħħar sentenza tal-Artikolu 7(1) tar-Regolament tal-Kunsill (KE) Nru 1/2003 (1).
               
            
                  2.
               
               
                  It-tieni motiv ibbażat fuq il-fatt tal-ksur ta’: (a) id-drittijiet tar-rikorrenti tad-difiża; (b) Artikolu 27(1) tar-Regolament tal-Kunsill (KE) Nru 1/2003 u/jew (c) Artikoli 10(1) u 11(2) tar-Regolament tal-Kummissjoni (KE) Nru 773/2004/KE (2).
                  
                              —
                           
                           
                              Ir-rikorrenti tiddikjara li fid-Deċiżjoni kkontestata, il-Kummissjoni bbażat ruħha fuq l-effetti legali u ta’ deterrent li ġejjin minn konstatazzjoni ta’ ksur insostenn tal-konstatazzjoni tagħha ta’ interess leġittimu; minkejja li din ma kinitx oġġezzjoni magħmula lir-rikorrenti li fuqha kellha opportunità li tagħmel rappreżentazzjonijiet b’mod sinjifikattiv.
                           
                        
            
                  3.
               
               
                  It-tielet motiv ibbażat fuq il-fatt li d-Deċiżjoni kkontestata kienet ibbażata fuq raġunijiet inadegwati u/jew kienet sproporzjonata. Barra minn hekk ir-rikorrenti tallega li:
                  
                              —
                           
                           
                              Jekk kien hemm interess leġittimu (li r-rikorrenti tikkontendi) li ssir konstatazzjoni ta’ ksur kontra r-rikorrenti, il-Kummissjoni ma tat ebda raġuni adegwata li teżerċita id-diskrezzjoni tagħha li tagħmel din il-konstatazzjoni.
                           
                        
                              —
                           
                           
                              L-eżerċizzju tad-diskrezzjoni tal-Kummissjoni kisret il-prinċipju ta’ proporzjonalità billi d-Deċiżjoni kkontestata ma kienx hemm bżonnha sabiex jinkiseb l-għan ta’ infurzar effettiv tal-liġi tal-kompetizzjoni u l-iżvantaġġi għar-rikorrenti ta’ konstatazzjoni ta’ ksur kienu sproporzjonati għal dak l-għan.
                           
                        Jekk xi wieħed tal-ewwel, tat-tieni u/jew tat-tielet motivi jew kollha kemm huma jintlaqgħu, ir-rikorrenti ssostni li d-Deċiżjoni kkontestata għandha tiġi annullata fl-intier tagħha. Sa fejn neċessarju, madankollu, ir-rikorrenti tressaq motiv ieħor.
               
            
                  4.
               
               
                  Ir-raba’ motiv ibbażat fuq il-fatt li l-Artikolu 3 tad-Deċiżjoni kkontestata kien illegali billi l-Kummissjoni:
                  
                              —
                           
                           
                              eċċediet is-setgħat tagħha meta dderiġiet it-terminazzjoni ta’ ksur u pprojbit it-tkomplija tagħha, f’ċirkustanzi fejn dak il-ksur kien waqaf;
                           
                        
                              —
                           
                           
                              adottat oneru tal-prova bil-maqlub, bi ksur tal-preżunzjoni ta’ innoċenza, sa fejn eżerċitat is-setgħat tagħha billi ma setgħetx tkun żgura li l-ksur kien waqaf;
                           
                        
                              —
                           
                           
                              żbaljat fil-fatt billi kkonkludiet li l-ksur, min-naħa tar-rikorrenti u/jew kollha kemm hu, ma kienx waqaf; u/jew
                           
                        
                              —
                           
                           
                              aġixxiet b’mod sproporzjonat, billi ma kien la neċessarju u lanqas xieraq għall-Kummissjoni li teżerċita s-setgħat tagħha biex tipprevjeni ksur tal-liġi tal-kompetizzjoni mir-rikorrenti.
                           
                        
            
         (1)  Regolament tal-Kunsill (KE) Nru 1/2003 tas-16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU Edizzjoni Speċjali bil-Malti, Kapitolu 8, Vol. 2, p. 205).
      
         (2)  Regolament tal-Kummissjoni (KE) Nru 773/2004 tas-7 ta’ April 2004 dwar it-tmexxija ta’ proċeduri mill-Kummissjoni skond l-Artikolu 81 sa 82 tat-Trattat tal-KE (ĠU Edizzjoni Speċjali bil-Malti, Kapitolu 8, Vol. 3, p. 81).